b'\n_START_ARTICLE_\nProfesionalni razvoj\n_START_PARAGRAPH_\nProfesionalni razvoj oz. poklicni razvoj se nana\xc5\xa1a na znanje, ki je dose\xc5\xbeeno za osebni razvoj in poklicno napredovanje. Pri tem je kot znanje mi\xc5\xa1ljen preplet poznavanja oz. vedenja, spretnosti, ve\xc5\xa1\xc4\x8din in odnosov. Zajema vse vrste u\xc4\x8denja, od visoko\xc5\xa1olskih stopenj izobra\xc5\xbeevanja do ostalih oblik u\xc4\x8denja in strokovnega izpopolnjevanja, konferenc in neformalnih u\xc4\x8dnih prilo\xc5\xbenosti, ki nastanejo v praksi. Obstajajo razli\xc4\x8dne vrste u\xc4\x8denja, ki pripomorejo k profesionalnemu razvoju: konzultacija oz. posvetovanje, treniranje oz. "coaching", u\xc4\x8denje v skupnosti, mentorstvo, supervizija ...\n_START_SECTION_\nUdele\xc5\xbeenci\n_START_PARAGRAPH_\nSo najrazli\xc4\x8dnej\xc5\xa1i poklicnih profilov: u\xc4\x8ditelji, zdravstveni delavci, odvetniki ... Kot posamezniki sodelujejo v strokovnem izpopolnjevanju, ker imajo interes na podro\xc4\x8dju vse\xc5\xbeivljenjskega u\xc4\x8denja, ob\xc4\x8dutek moralne dol\xc5\xbenosti, ohraniti in izbolj\xc5\xa1ati strokovno usposobljenost, izbolj\xc5\xa1ati poklicno napredovanje, slediti novim tehnologijam in praksi ipd. Strokovno izpopolnjevanje je pomemben element profesionalnega razvoja u\xc4\x8diteljev oz. profesorjev.\n_START_SECTION_\nProfesionalni razvoj u\xc4\x8diteljev\n_START_PARAGRAPH_\nPojem se nana\xc5\xa1a na proces, v katerem u\xc4\x8ditelj utemelji in vzdr\xc5\xbeuje najvi\xc5\xa1jo raven profesionalne usposobljenosti, ki jo je sposoben dose\xc4\x8di. Vsak u\xc4\x8ditelj v svojem poklicnem oz. profesionalnem razvoju preide dolo\xc4\x8dena obdobja, ki imajo specifi\xc4\x8dno vlogo, zna\xc4\x8dilnosti in posledice. Razli\xc4\x8dni avtorji, ki so se ukvarjali s tem podro\xc4\x8djem, navajajo razli\xc4\x8dne modele oz. stopnje profesionalnega razvoja u\xc4\x8diteljev.'